Pia Kjærsgaard (DF), 2023-05-03:
Tak for det.
Først og fremmest tak til Nye Borgerlige, der som det eneste parti støtter forslaget.
Det er ærgerligt, men måske alligevel ikke så uventet – men sådan er det.
Jeg mener jo og Dansk Folkeparti mener, at det har betydning, om maden er halalslagtet eller ej.
Det er ikke bare et spørgsmål om, at en eller anden har sagt en islamisk bøn over kødet, selv om det sådan set burde være grund nok til at fravælge det, men det betyder, at når vi i forskellige sammenhænge spiser halalslagtet mad, så støtter vi islamiseringen af Danmark.
Ønsker man ikke det, skal man selvfølgelig kunne vælge halalslagtet mad fra i alle offentlige institutioner og ikke bare spise det, der er.
Det skal derimod være det primære måltid, der ikke indeholder halalkød.
Ja, vi skal have det hele vendt på hovedet, og det er det, vi forsøger fra Dansk Folkepartis side med den her debat, så alle som udgangspunkt selvfølgelig ikke spiser halalslagtet mad i danske offentlige institutioner.
Og har nogle et særskilt ønske om, at deres mad skal være halalslagtet, så må det være dem, der vælger det til, og ikke os andre, der bare skal acceptere det.
For det er trods alt et absolut mindretal, der selv ønsker at spise halalslagtet mad.
Bare lige for at få det på det rene vil jeg sige, at vi allerhelst så, at det slet ikke skulle være muligt at servere halalslagtet kød i offentlige institutioner, for det offentlige skal ikke udbrede støtte til islam.
Men vi anerkender, at der er et flertal i Folketinget, der ønsker, at der er den mulighed, og derfor mener vi, at det i det mindste må være muligt at fravælge halalslagtet kød for dem, der ikke ønsker det.
For det offentliges opgave er ikke at være med til at støtte islamiske foreninger, som efterfølgende arbejder for mere islamisme i Danmark.
Lad mig så bare lige her til sidst vende mig mod noget, som jeg har siddet og undret mig lidt over i den her debat.
Ministeren sagde, at man ikke skulle have mærkninger af alt muligt.
Jamen så må jeg bare sige, at går man i supermarkedet, er der økologiprodukter, der er mærket, og godt for det; der er vegetarmad, og der er vegansk mad, som alt sammen er mærket.
Når vi folketingsmedlemmer har sådan en lang dag, som vi har i dag, så skal vi jo helst holde sukkerindholdet i os lidt højt, så inde i sidelokalet til Folketingssalen står der nogle fine småkager, og nogle er faktisk også mærket som laktosefri og andre som glutenfri, og sådan er det hele vejen igennem.
Der er masser af mærkninger, så hvorfor i alverden skulle man dog ikke i et supermarked kunne mærke, at noget bestemt kød er halalslagtet, og så kan kunderne vælge det fra.
Men det, det først og fremmest handler om, er, at man på hospitaler og i børnehaver, i alle offentlige institutioner, ikke partout skal servere halalslagtet kød.
Hvad skal de mennesker, der siger, at det vil de ikke have, gøre?
Man serverer kun halalslagtet kød på hospitaler, så vidt jeg ved, og der ligger syge mennesker, hvoraf mange ikke har mulighed for at sige fra.
Jeg ved ikke, om det er sådan på alle hospitaler, men det er i hvert fald primært sådan.
Det kan vi da få undersøgt, det ville være ret interessant at vide.
Men det er da forkert.
Det er da forkert, at forældre skal slås i deres børns børnehaver og måske i nogle kredse og på børnenes bekostning blive lidt upopulære, hvis de siger: Mit barn skal ikke have halalslagtet kød til frokost eller til eftermiddagsmad i den her institution.
Jeg forstår oprigtigt simpelt hen ikke, at Folketinget ikke kan støtte det her forslag – det gør jeg ikke.
Så lad os gå videre til den alvorlige del, og det er certificeringen, hvor man netop betaler en afgift til de islamiske trossamfund.
Og ja, det går også til udlandet – det gør det – for man vil så gerne være god ved sig selv i erhvervsvirksomhederne.
Det forstår jeg godt, og det skal man også være, men derfor er man meget optaget af det her.
Man skal jo producere og sælge osv.
Men det er helt urimeligt, når vi når dertil, at vi skal underlægges en anden tro, hvor vi desværre – og det er det, der sker – også med det her forslag bliver nødt til at gå ind og forbyde mere og mere.
Men det gør vi på grund af islamismen, også i forhold til koranskoler og alle mulige andre ting.
Det er sørgeligt, men et stort flertal i Folketinget har ønsket, at det skulle gå den vej.
Det er trist, men det er sådan, det er, og så bliver man nødt til at modarbejde det, og det er det, vi gør med det her forslag.